„Martfű Város Pedagógiai Díja” kitüntetésben részesült, városunk közoktatásában végzett több évtizedes kimagasló munkája és városunk kulturális életében végzett meghatározó, színvonalas tevékenysége alapján PÉCSKŐI MIKLÓS tanár úr, a Damjanich János Általános Iskola, Gimnázium, Szakképző Iskola és Kollégium nyugalmazott pedagógusa.

Pécskői Miklós 1968-2007-ig dolgozott városunk középiskolájában. Biológia – földrajz - történelem szakos tanári munkáját példamutatóan, nagy szeretettel és a pedagógus hivatás iránti alázattal látta el.

Sok kedves tanítványa több évtized után felkeresi, megköszöni a tőle kapott tudást, a szép emberi szót. Szelíd, jóságos, humanista ember.

Gyakran vallja magáról, hogy ő néptanító a szó szoros értelmében. A néptanító elsősorban nevelő, az értékek felfedezésére, a szép szeretetére, a munka becsületére nevel, példát mutat, hitet ad.

 Munkáját valóban ezzel az energiával és lelkesedéssel végezte, és jelenleg is segíti a városi rendezvényeket színvonalas kiállításaival, előadásaival, tőle mindannyian tanulunk és csodáljuk erejét, optimizmusát, szeretjük humorát.

Tudatosan felvállalta a vidéki életet, őrizve az Alföld hagyományait, tárgyaiban, szóhasználatában, nyelvében is.

Gyűjteményeit, régiségeit közkinccsé tette, minden tárgyhoz, eseményhez adomáit mellékelte, és elhitette kollégáival és tanítványaival, hogy a történelem képekben, újságokban, reklámokban, régi pénzekben újjáéled és érthetővé válik.

A város életébe minden területen bekapcsolódott. Kiállításmegnyitókon köszöntötte a bemutatkozó művészeket, őszinte szavakkal, szíves megformált gondolataival mély emberi érzésekről vallott.

Az iskolai vitrinekben mindig új és új kiállításokkal lepte meg az ifjúságot.

A Kárpát-medencei Magyarság Művelődési Kör lelkes tagja, a Martfűről szóló könyv oktatási fejezetének összegzője.

Családszeretete és emberszeretete teszi őt közkedvelt és életvidám „Vásárhelyről gyött embörré”.

Munkája elismeréseként már korábban is többször részesült kitüntetésekben.

Városunk Önkormányzata és az iskola közössége is méltónak tartja arra, hogy a most alapított díjat elsőként kapja meg.

Szeretnénk, hogy töretlen lelkesedésével és tudásával még sokáig segítse városunk oktatási és kulturális munkáját.

Ehhez kívánunk nagyon sok erőt és egészséget.

